
	מטרת החוק
	1.
	חוק זה מטרתו לשפר את השירות הניתן על ידי עובדי השירות הציבורי ולאסור התעמרות של עובדי השירות הציבורי בתושבי המדינה ובמגזר העסקי והכל כדי להשריש נורמות התנהגות ראויות בשירות הציבורי, לפתח ולחזק את הכלכלה, להגן על כבוד האדם וחירותו, על רווחתו ועל חופש העיסוק.

	הגדרות
	2.
	בחוק זה – 

	
	
	"שירות" – לרבות מתן תשובות בכתב, התנהגות במפגשים פרונטאליים, מתן אישורים מבעל הסמכות, והתנהגות מכבדת המתחייבת מאופיו של נותן השירות עובד הציבור;

	
	
	"שירות ציבורי" – כל גוף הנשען באופן קבוע על תקציב ציבורי, לרבות משרדי הממשלה, הרשויות המקומיות, חברות ממשלתיות, גוף אחר הממלא תפקיד ציבורי המבוקר על ידי מבקר המדינה, קופות חולים, רשויות רגולציה ורשויות תפעול.

	התעמרות עובד הציבור
	3.
	התעמרות של עובד הציבור היא התנהגות המבטאת יחס של חוסר כבוד, אדישות, זלזול או התנשאות של עובד הציבור כלפי הפונה, לרבות אחת או יותר מהתנהגויות אלה:

	
	
	(1) 	אי מתן שירות שחייב עובד הציבור בנתינתו לפונה, לרבות הצבת תנאים שאינם מאפשרים לפונה להוציא לפועל את נשוא פנייתו;

	
	
	(2) 	אי מתן מענה לפנייתו של הפונה בתוך ארבעה עשר ימי עבודה;

	
	
	(3) 	התייחסות מבזה ומשפילה או מזיקה כלפי הפונה, לרבות באמצעות צעקות או האשמות או גערות בצורה אדנותית או זלזול בולט או התנשאות;

	
	
	(4) 	שיבוש יכולתו של עסק לפעול או כלל להיות מוקם, לרבות באמצעות הצבת דרישות בלתי סבירות, שאינן נחוצות לפעילות או להקמת העסק ואינן מטעמים ענייניים, כגון היטפלות קנטרנית, הצגת דרישות או שינוין באופן שלא ניתן להתמודד עמן;

	
	
	(5) 	התנהגות המגלה באופן קבוע קוצר רוח וחוסר נכונות להסביר דברים כיאות;

	
	
	(6) 	טרטור מכוון;

	
	
	(7) 	התנהגות, הגורמת לכך שהפונה לא קיבל תשובה ברורה מה עליו לעשות או התעלמות מוחלטת ממנו או מפנייתו;

	
	
	(8) 	הימנעות מהתייעצות עם הפונה, מקום שהתייעצות כאמור נדרשת;

	
	
	(9) 	זלזול בזמנו של הפונה, לרבות התנהלות המכבידה במכוון, והמשיתה על הפונה עלויות נוספות;

	
	
	(10) 	נקיטת פעולות שיש בהן כדי לפגוע באופן בלתי סביר בפרטיותו של הפונה;

	
	
	(11) 	הכפפתו של הפונה לאיומים בלתי נחוצים בדבר פגיעה במטה לחמו; 

	
	
	(12) 	אמירות פוגעניות כלפי הפונה, לרבות שימוש בלשון גסה המהווה העלבה אישית, וניסיון בוטה להשפלת הפונה;

	
	
	(13) 	דרישה להמצאת מסמכים או השלמה של המצאת מסמכים, לצורך טיפול בפניית הפונה, יותר מפעמיים;

	
	
	(14) 	סירוב להיפגש עם נציגי ארגון מייצג, הפועל בתחומי אחריותו של עובד הציבור, על פני תקופה העולה על שישה חודשים.

	איסור התעמרות עובד הציבור בפונה
	4.
	לא יתעמר עובד הציבור בפונה אליו.

	התעמרות עובד הציבור בפונה – עוולה אזרחית
	5.
	(א) 	התעמרות עובד הציבור בפונה היא עוולה אזרחית, והוראות פקודת הנזיקין [נוסח חדש][footnoteRef:2], יחולו עליה בכפוף להוראות חוק זה.  [2: דיני מדינת ישראל, נוסח חדש 10, עמ' 266.] 


	
	
	(ב) 	בית המשפט רשאי לפסוק בשל התעמרות עובד הציבור בפונה פיצוי שלא יעלה על 120,000 שקלים חדשים, ללא הוכחת נזק; סכום זה יעודכן ב-1 בינואר של כל שנה (בסעיף זה – יום העדכון), בהתאם לשיעור עליית המדד החדש לעומת המדד הבסיסי והודעה על הסכום המעודכן תפורסם ברשומות.

	
	
	לעניין סעיף קטן זה –

	
	
	"מדד" – מדד המחירים לצרכן שמפרסמת הלשכה המרכזית לסטטיסטיקה;

	
	
	"המדד החדש" – המדד שפורסם לאחרונה לפני יום העדכון;

	
	
	"המדד הבסיסי" – מדד חודש פברואר 2014.

	נקיטת אמצעים בשירות הציבורי למניעת התעמרות
	6.
	המנהל הכללי של כל שירות ציבורי חייב לנקוט באמצעים סבירים, בנסיבות העניין, כדי למנוע התעמרות של עובד השירות הציבורי ולטפל בכל מקרה כאמור, ובכלל זה –  

	
	
	(1) 	לקבוע דרך יעילה להגשת תלונה בשל התעמרות עובד הציבור ולבירור התלונה; 

	
	
	(2) 	לטפל ביעילות וללא דיחוי במקרה של התעמרות עובד הציבור שידע אודותיו, וכן לעשות כל שביכולתו כדי למנוע את הישנות ההתעמרות כלפי המתלונן וכלפי אחרים, וכדי לתקן את הפגיעה שנגרמה למתלונן בעקבותיה.

	שמירת דינים
	7.
	אין בהוראות חוק זה כדי לגרוע מהוראות כל דין. 


דברי הסבר
השירות הציבורי הוא בבעלות הציבור, למען הציבור, ולטובת הציבור. הציבור הפקיד כוח רב בידי עובדי הציבור ולעיתים כוח זה מנוצל לרעה על ידי עובדים שנוהגים באטימות, בשרירותיות ותוך הערמת קשיים בירוקרטיים על הפונים אליהם עד כדי התעמרות.
עובדי הציבור כשמם כן הם – עובדים למען הציבור; הם מקבלים את שכרם מהקופה הציבורית והציבור הוא זה שמעסיק אותם. בישראל, לדאבוננו, התהפכו היוצרות בחלקים נרחבים בשירות הציבורי והתחושה, שמגובה בניסיון שלילי רב, היא שהציבור הוא זה שמועסק אצל עובדי הציבור ומכאן נוצרו והשתרשו נורמות פסולות ביחסי השלטון עם התושבים והמגזר העסקי, שלא מביאות לידי ביטוי את המהות הבסיסית של השירות עליו אמונים עובדי הציבור. 
לפונים לקבלת שירות מהמגזר הציבורי אין אלטרנטיבה אחרת – מקום אחר שאליו יוכלו לפנות על מנת לקבל את מבוקשם.
[bookmark: _GoBack]יתרה מזו, כיום התנהגות פסולה שכזו על ידי עובד הציבור אינה נושאת מחיר בצידה והצעת חוק זו נועדה לענות על צורך זה. 
הצעות חוק זהות הונחו על שולחן כנסת העשרים, על שולחן הכנסת העשרים ושתיים ועל שולחן הכנסת העשרים ושלוש על ידי חבר הכנסת עודד פורר וקבוצת חברי הכנסת (פ/3887/20; פ/1251/22; פ/1833/23). 
הצעת החוק זהה לפ/1833/23 ולפיכך לא נבדקה מחדש על ידי הלשכה המשפטית של הכנסת. 

